**ОТЧЕТ**

**ЗА ДЕЙНОСТТА НА ЧИТАЛИЩЕ „СЪЗНАТЕЛНОСТ – 1899”**

 **С. ОВЧА МОГИЛА, ОБЩИНА СВИЩОВ**

**ЗА 2022 ГОДИНА**

 Читалището е храм на духа. То винаги е било огнище на българщината и родолюбието, то е феномен на българската култура, възникнало в бурната епоха на Възраждането. Ролята му, не се изчерпва само като институция за културно-просветна дейност в общността, то е социално средище за общуване и диалог, средище на търсещите в читалището освен духовна и социална опора.

 Годината беше изпълнена с разнообразна дейност, с много и значими културни прояви. През този период се опитвахме да съхраним библиотека, читалищна дейност и художествено - творческите състави, да ги осъвременим и обогатим. Водени бяхме от стремежа за участие в един ефективен процес на утвърждаване ролята на читалището, като водеща културна институция в духовния живот на нашето населено място.

През 2022 година читалището осъществяваше дейността си в съгласие със своите програмни цели, заложени в Устава, ЗНЧ и Програмата за развитие. Основните насоки в работата ни бяха свързани с поддържане и надграждане на дейностите, чрез създаване на условия за реализиране и изява на действащите към читалището състави, както и с поддържане на материалната база.

 Читалището е юридическо лице с нестопанска цел, работещо в обществена полза с наименование: НАРОДНО ЧИТАЛИЩЕ ”СЪЗНАТЕЛНОСТ -1899 ”, със седалище и адрес на управление – с.Овча могила, община Свищов, обл. В. Търново.

То следва своята мисия да създава и разпространява духовни ценности, чрез развиване на творческите способности и задоволяване на културните, образователните, информационните, социалните и др.  потребности и интереси на общността.

 Съгласно приетата Програма за 2022 година Народно Читалище „Съзнателност – 1899” с. Овча могила е едно от основните културно-образователни средища, с ясно изразени действия за превръщането му в информационен и обществен център. То е инициатор за организиране и провеждане на инициативи от местен, регионален мащаб, разполагащо с модерна база и оборудвано със съвременни технологии.

 Работихме за това Читалището да се възприема като пример за устойчива културна институция с мисията да съхрани и развие традиционните ценности на нацията,които да предадем на бъдещото младо поколение.

 Прилагани бяха нови форми за привличане и работа с различните възрастови и етнически групи от населението.

 Основни направления в дейността на читалището:

1. **БИБЛИОТЕЧНА ДЕЙНОСТ**

Библиотечната дейност е една от основните функции на читалището. В библиотеката се събират, обработват, организират, съхраняват и предоставят за обществено ползване библиотечни материали и информационни услуги за населението. Тя осигурява свободен достъп за своите читатели. Персонала на читалището обръща внимание за привличането на нови читатели от подрастващите и създаване на трайни навици за четене и получаване на знания и умения.

 Читалището разполага с добре обзаведена библиотека с детски отдел, заемна за възрастни и две читални.

 Библиотеката разполага с необходимата техника и интернет, с безплатен достъп за всички желаещи, оборудвани са и трите компютърни конфигурации по програма „Глобални библиотеки”.Тази програмата даде възможност да се модернизира библиотеката в читалището и да подпомогне приобщаването на гражданите към глобалното информационно общество.

Услугата е в полза на учениците, гостите и посетителите на Специализираната болница за рехабилитация намираща се на територията на селото.

 През изминалата година библиотеката се обогати с 358 книги /ново закупени и набавени чрез дарителска кампания/. В края на годината библиотечния фонд достигна 18992 тома научно – популярна, художествена и детска литература, която задоволява потребностите на учащите от учебното заведение в селото, местното население и гостите на селото.

 Проведоха се тематични срещи с писатели, организирани от Клуб „Млад библиотекар”.

1. **КУЛТУРНО МАСОВА ДЕЙНОСТ**

Изпълнени са мероприятията от културния календар на селото за 2022

година.

* Отбелязване 149 г. от гибелта на Васил Левски с изложбен кът.
* Изработване на мартеници от Ателие „Сръчни ръце”
* Традиционно закичване на дърво с мартенички и празнично
посрещане на Баба Марта в центъра на селото.
* Изработване на табло от Ателие „Сръчни ръце „ по повод 144- години от Освобождението на България.
* Тържествено честване на Националния празник на България – 3 март
Литературно - музикална програма и поднасяне на венци.
* Изработка на великденска украса от Ателие „Сръчни ръце”
* Седмица на детската книга и изкуства за деца. Маратон на четенето с учениците от ОУ „Св. Св.Кирил и Методий”
* Великденска програма и базар на изработеното от Ателие „Сръчни ръце”
* Тържествено отбелязване на 24 - май „Ден на българската просвета и култура и на славянската писменост. Празнична програма, манифестация и поднасяне на венци
* Ден на детето . Празник с весели игри и награди с учениците от ОУ „Св. Св. Кирил и Методий”
* „Ден на Ботев и загиналите за свобода и независимостта на България” , слово и поднасяне на венци.
* Слово и поднасяне на венец по повод 137 г. от „Съединението на България”.
* Отбелязване „Деня на независимостта на България”
* Честване „Деня на народните будители”.

 Читалището участва и в онлайн конкурсите:

* „Престилката символ на женското начало” гр. Сеново
* „Шевицата в съвремието на българката” с. Злато поле.

 Действащите групи се включват активно в местните и общински празници, което е доказателство, че читалището заема своето място в културния живот на селото и общината.

 Независимо от достигнатите добри резултати, трябва да продължи търсенето на нови форми, за откриване, отглеждане и изява на творческите заложби у децата и възрастните чрез участието им в читалищните колективи.

 За популяризиране на традициите и културните ценности чрез различните форми на любителско творчество, самодейните състави от Читалището взеха участие в престижни Национални фестивали и надпявания и се върнаха с много заслужени награди и отличия:

* Девети Фолклорен Фестивал „Хуморът в народното ни творчество” с. Дъскот – Женска певческа, Смесена певческа и Мъжка певческа група.
* Шести Фолклорен Събор „Долна Липница – китка в пролетен ден” - Женска певческа, Смесена певческа и Мъжка певческа група.
* Фолклорен Фестивал „Северняшка китка” гр. Павликени - Женска певческа, Смесена певческа и Мъжка певческа група.
* Балкански събор на българската песен гр. Априлци - Женска певческа, Смесена певческа и Мъжка певческа група.
* Национален събор – надпяване „Авлига пее” с. Обединение - Женска певческа.
* Фолклорен Фестивал „Фолклорен извор” с. Царевец - Женска певческа, Смесена певческа и Мъжка певческа група.
* Фолклорен празник на „Царевицата” с. Страхилово - Женска певческа, Смесена певческа и Мъжка певческа група.
* Национален конкурс за хумористичен фолклор „Усукано по килифарски” гр. Килифарево - Смесена певческа и Мъжка певческа група.
* Национален тракийски фолклорен фестивал „Богородична стъпка” Старозагорски бани - Смесена певческа и Мъжка певческа група.
* Български фестивал на сливата гр. Троян - Смесена певческа и Мъжка певческа група.
* Проведен беше Регионалния фестивал на българската погача с. Овча могила.
* Отбелязани бяха бележити дати и годишнини, свързани с историята ни.

Чествани бяха национални празници.

Организиран и проведен беше традиционния празник на селото.

1. **ЛЮБИТЕЛСКО ХОДОЖЕСТВЕНО ТВОРЧЕСТВО**

Съществена част от дейността на читалището през отчетния период е

свързана с развитието и подпомагането на любителското художествено творчество. Читалището е най-естествения мост между миналото и съвремието и ролята му при създаването, укрепването и възпроизвеждането на традициите е незаменима.

 Към читалището работят следните състави: Женска певческа група, Мъжка певческа група, Смесена певческа група, Танцов състав за автентичен фолклор, Театрален състав, Народен оркестър, Детски танцов състав, Детска вокална група, Група за обичаи, Група за стари градски песни. Групите активно участват в местни, общински, регионални и национални фестивали, като с това допринасят за запазването и разпространението на българския фолклор, традиции и самобитност. Съставите се представиха много добре и извоюваха следните отличия: 10 Златни медала, 3 сребърни медала, 2 бронзови, 3 диплома, 1специална награда на Кмета и 1 парична награда.

1. **ФИНАНСОВА ОБЕЗПЕЧЕНОСТ**

 През 2022 година средствата за финансиране дейността на читалището са получавани въз основа на договор съгласно чл. 26 а, ал. 3 от ЗНЧ. Същите са разходвани и отчетени съгласно изискванията на бюджета на Република България за 2022 година. Допълнителни приходи са набавени от отдаване на земеделска земя под наем – рента, такси от наем на залата, членски внос, читателска такса и парични награди от изявите на съставите

1. **МАТЕРИАЛНА БАЗА**

 Читалището разполага с добре обзаведена библиотека, читалищен салон, заседателна зала, лекционна зала и гримьорни. Има необходимото оборудване: компютърни конфигурации, мултимедия, видеокамера, озвучителни апаратури, музикални инструменти, реквизити и носии за самодейните състави. През изминалата година беше направен текущ ремонт на покрива в източната част на сградата – над библиотеката, фоайетата, заседателната зала и частичен ремонт на покрива над гримьорните, общо над 200 кв. м. площ. Закупен беше нов цветен лазерен принтер за изработка на грамоти и дипломи при провеждане на фестивалите и мероприятията.

1. **УПРАВЛЕНСКА ДЕЙНОСТ**

 Проведени са едно отчетно събрание и три броя заседания на Настоятелството, на които са разглеждани следните по-важни въпроси:

 - подготовка на съставите за предстоящи участия за 2022 година

 - одобряване на Културен календар за 2022 година

 - приемане на читалищния бюджет

 - финансови въпроси и др.

 - кадрови въпроси

 - текущи ремонти

 - приемане на Програма за развитие на читалището за 2023 година

 През изминалия мандат в читалищното ръководство работиха:

* В Управителния съвет- Нели Великова – председател и членове: Христан Христов, Благо Блажев, Петър Симеонов, Милена Кирова, Соня Кръстева, Димитър Илиев, Атанас Атанасов и Дека Иванова
* В Проверителната комисия – Ваня Цветанова, Бориска Йорданова и Елена Георгиева

Отчетният период от предходното отчетно – изборно събрание до днес беше белязан с ограниченията и мерките по ковида в първите години, но и наситен с много културни мероприятия, участия във фестивали със завоювани престижни награди. Подобрена беше материалната база. Направен беше цялостен ремонт на заседателната зала, поставен беше ламиниран паркет в библиотеката - заемната за възрастни и канцеларията, отремонтирани бяха стъпалата на входа за библиотеката,направен беше ремонт на покрива на източната част от сградата. Закупени бяха нови комплекти мъжки и женски носии за самодейните състави. Библиотечният фонд се обогати за трите години с 1004 тома литература, закупена по проекти към Министерство на културата, със собствени средства и дарени. Разработен е мащабен проект за енергийна ефективност на читалището, който включва редица енергийно спестителни мерки по сградата, осветлението и отоплението, като ще бъде изградена и фотоволтаична централа за нуждите на читалището. Проектът е на фаза предаване и ако бъде одобрен ще бъде реализиран през другата година.

 Дейността на Читалищното настоятелство е насочена към търсене на нови форми за допълнително финансиране читалищната дейност и културните мероприятия в селото. Читалищното настоятелство и служителите на Читалището работихме за това да продължаваме да творим и да съхраним българския бит и култура , да запазим искрата на читалищното дело и да я предадем на идните поколения. Защото, ако ги има читалищата, като самобитна културна институция, ще я има и България.

 Сърдечно благодаря на всички редови членове на читалище „Съзнателност – 1899”, на институциите и родолюбивите българи за оказаната подкрепа при организацията на читалищните събития. На самодейците, които не жалят сили и свободно време за репетиции и изяви и

разнасят славата на Овча могила.

Специална благодарност отправям и към членовете на Настоятелството за оказаното съдействие при решаване на различните проблеми.
Вярвам, че нашата читалищна общност ще продължи да се гордее със своята работа и няма да забрави, че само заедно можем да постигнем това, което желаем. Изпращаме един успешен мандат с пожелание новото ръководство на читалището да продължи да работи с още по – голям хъс и да реализира по – големи успехи.

Отчетът е приет на Общо събрание на НЧ „ Съзнателност – 1899” на 30.03.2023 г.

**НЕЛИ ВЕЛИКОВА**

 ***Председател ЧН***